Viljandi Linnavalitsus

Linnu 2

71020 Viljandi 28.04.2021 nr 4-13/1457

viljandi@viljandi.ee

Toetus Tervikumile

Viljandi haigla koos perearstidega on jõudnud hetke, kus tuleb otsustada maakonna inimeste tervise seisukohalt olulise maakondliku haigla ja tervisekeskuse ehk Tervikumi loomisega alustamine.
Vajame kindlust, et oleme võimelised kogu protsessiga tähtajaks lõpuni jõudma, milleks on tarvis lisafinantseeringut. Haigla nõukogule, valitsusele ja sotsiaalministeeriumile on täiendavate finantseeringute leidmisel oluline maakonna omavalitsuste jätkuv toetus.

Tervikumi loomise olulisim eesmärk on koostöö ja ühistoimimine partneritega (esmatasand/perearstid, regionaalhaiglad ja sotsiaalvaldkond) teenuste osutamiseks maakonna inimesele. Teenuste füüsiline lähedus soodustab koostööd, et tervishoiu ja sotsiaalteenused oleksid inimesele kättesaadavamad.
Tervikumi asukoht kesklinnas, bussijaama läheduses muudab paljud teenused ka füüsiliselt kättesaadavamaks. Esmaste teenuste kättesaadavust pidasid oluliseks 15 perearsti, kelle jaoks lähedus oma nimistu inimestele on eriti oluline - nende nimistutes on inimesi üle terve maakonna.

Seega on Tervikumis maakonna inimestele ühisel taristul ja tänapäevasel tasemel lihtsasti kättesaadavad perearstid, sotsiaalteenused, eriarstid, diagnostika, taastusravi, erakorraline meditsiin, apteek jne. Samuti loob Tervikum head eeldused uute noorte spetsialistide, eriti perearstide ja õdede leidmiseks maakonda.

Tervikumi rajamise esialgne finantseerimise kava koosnes 31,5 miljonist eurost Euroopa Liidu struktuurifondidest, 4,5 miljonist eurost riiklikest vahenditest ning haigla omafinantseeringust,sh laen, 11,4 miljonit. Kokku 47,4 miljonit eurot, mis kattis kogu projekti eelarve, st lisaks ehitusmaksumusele ka meditsiiniseadmed, sisustus ja kõik kaasnevad kulud.

Tänaseks on kogu eelarveks kujunenud 58,3 miljonit eurot, mis on tingitud eeldatust 10,9 miljonit kallimaks kujunenud ehitusmaksumusest - 47,2 miljonit eurot.

Sotsiaalministeerium ja Vabariigi Valitsus on otsustanud eraldada projekti elluviimiseks täiendavaid vahendeid 8,2 miljonit eurot.
Tulenevalt asjaolust, et suur osa eelarvest moodustava Euroopa Regionaalarengu Fondi rahastuse tingimus on Tervikumi avamine augustis 2023, peame puuduva 2,7 miljoni lähema aasta jooksul leidmiseks jätkuvalt läbirääkimisi, oleme alustanud toetusfondi loomist ning pöördume teie poole.

Teeme ettepaneku toetada Viljandi haigla uue hoone ehitamist toetuskirjaga ning planeerida võimaluste piires rahaline toetus 2022. aasta esimesse poolde.

Andke palun teada, mida meie ettepanekutest arvate ning millal teile sobib kohtuda.

Lugupidamisega

(allkirjastatud digitaalselt)

Priit Tampere

juhatuse esimees